《送方元忠》
宋代·郑獬

京师恶尘土，两足没至踝。
狂风暴然作，塞天赤如赭。
事牵或出门，复又无驴跨。
垢汗黏透衣，留迟固不遐。
走归扫一室，凉泉急倾洒。
琢琢客扣门，置帽懒出迓。
呼童揖客进，客语惊邻舍。
自夸已得计，归舟即日驾。
风尘久厌苦，喜此脱去乍。
淮影贮苍山，飞峰皆倒挂。
霜月秋晖明，乾坤曝图画。
往往穷谷间，贤豪伏其下。
去而从之游，精粗得陶冶。
剖发露光铓，爬罗无缝罅。
豨膏滑两轴，直纵飞黄靶。
庶以卒吾业，孰能筹周舍。
余云子语健，决去不可且。
伊昔同壮游，清樽固屡把。
病酒常至午，醉归每及夜。
朋辈俱饮豪，斗酒快一写。
穷甚或见怜，怪极亦遭骂。
尔来五六年，退缩但嗟讶。
老意渐相期，欢心早已谢。
买得东皋田，束衣即归稼。
箪笥苟非道，万石安能藉。
期子在高秋，行当秣吾马。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。